《送大司徒舆浦王公考绩入京》
明代·林文俊

落日满川春树晴，东风江上锦帆轻。把袂问公从此别，几时棹帆石头城。

石城楼阁烟花绕，公在江湖忧廊庙。谁云卧洛似富韩，共言分陜同周召。

三年报政拜彤墀，正是重瞳注想时。宣室倘承前席问，东南赤子多疮痍。

疮痍满目何时愈，便合留公辅明主。白云休恋故山栖，海内苍生望霖雨。

作者简介：（ 1487—1536）明福建莆田人，字汝英，号方斋。正德六年进士。授编修，官至南京吏部右侍郎。谥文修。有《方斋诗文集》。